Urmareste Modifică dimensiunea fontului: Play

Constanţa, 15 feb /Agerpres/ - Fostul preşedinte al Consiliului Judeţean Constanţa, Nicuşor Daniel Constantinescu, a fost adus miercuri dimineaţă, în jurul orei 10,30, la sediul DNA Constanţa, cu o maşină de transport a Administraţiei Naţionale a Penitenciarelor (ANP), el aflându-se în executarea unei pedepse, în Penitenciarul Jilava.



Conform unor surse judiciare, lui Nicuşor Constantinescu i se prezintă învinuiri într-un nou dosar ce ar fi deschis de DNA Constanţa, el fiind transportat încă de marţi de la Jilava la Penitenciarul Poarta Albă.



La intrarea în sediul DNA, Nicuşor Constantinescu le-a spus jurnaliştilor că a fost adus cu o salvare 'foarte modernă', dar nu i s-a comunicat în ce calitate va fi audiat, de martor sau suspect, însă crede că nu a fost adus pentru abuz în serviciu, întrucât această faptă tocmai a fost dezincriminată.



La audierea de la DNA Constanţa el este asistat de avocatul său. AGERPRES / (AS - autor: Dan Mihăescu, editor: Marius Frăţilă)